**गौर नगरपालिकाको शिक्षा (पहिलो संशोधन) ऐन, २०७५**

प्रमाणीकरण मिति: २०७५।१०।३ गते

1. **संक्षिप्त नाम र प्रारम्भ**: (१) यस ऐनको नाम "गौर नगरपालिकाको शिक्षा (पहिलो संशोधन) ऐन, २०७५ रहनेछ ।

(२) यो ऐन तुरुन्त प्रारम्भ हुनेछ ।

1. **परिभाषा**: विषय वा प्रसंगले अर्को अर्थ नलागेमा यस ऐनमा -

"मूल ऐन" भन्नाले "गौर नगरपालिकाको शिक्षा ऐन, २०७५" लाई सम्झनुपर्दछ ।

1. **मूल ऐनमा संशोधन**:

मूल ऐनको दफा (३) पछि देहायको दफा (३क) थप गरिएको छ:-

**दफा ३(क)विद्यालयमा कक्षा थप गर्ने सम्बन्धी व्यवस्था**: (१) कुनै विद्यालयले कक्षा थप गर्न चाहेमा शैक्षिक सत्र शुरु हुनुभन्दा कम्तीमा एक महिना अगावै प्रमुख समक्ष निवेदन दिनुपर्नेछ।

(२) उपदफा (१) बमोजिम निवेदन परेमा प्रमुखले थप हुने कक्षाका लागि आवश्यक पूर्वाधार पूरा भए नभएको सम्बन्धमा आवश्यक जाँचबुझ गराउनेछ र पूर्वाधार पूरा गरेको देखिएमा शैक्षिक सत्र पूरा हुनु भन्दा अगावै प्रत्येक बर्ष एक कक्षाका दरले प्रमुखबाट भएको निर्णय बमोजिम प्रमुख प्रशासकीय अधिकृतले कक्षा थप गर्न अनुमति दिनेछ ।

(३) उपदफा (१) र (२) मा जुनसुकै कुरा लेखिएको भए तापनि मूल ऐन प्रारम्भ हुन अघि संचालनमा रहेका संस्थागत विद्यालय वा कल्याणकारी उद्देश्यले न्यून शुल्कमा गुणस्तर शिक्षा प्रदान गर्ने गरी संचालन भएका अन्य कुनै विद्यालयले एकै पटक आधारभूत तह(कक्षा एक देखि कक्षा पाँच सम्म)वा आधारभूत तह (कक्षा छ देखि कक्षा आठसम्म) र कक्षा आठ सम्म पूर्वरुपमा संचालनमा रहेका विद्यालयले समेत कक्षा थप गर्न चाहेमा सोको अनुमतिका लागि प्रमुख समक्ष निवेदन दिन सक्नेछ ।

(४) उपदफा (३) बमोजिम निवेदन परेमा प्रमुखले थप हुने कक्षाका लागि आवश्यक पूर्वाधार पूरा भए नभएको सम्बन्धमा आवश्यक जाँचबुझ गराउनेछ र जाँचबुझ गर्दा पूर्वाधार पूरा गरेको देखिएमा नगर शिक्षा समितिको सिफारिसमा शैक्षिक सत्र शुरु हुनुभन्दा अगावै कक्षा थप गर्न प्रमुखले अनुमति दिन सक्नेछ ।

(५) यस दफा बमोजिम कक्षा थप गर्दा सम्बन्धित विद्यालयले तोकिएको जमानत रकम कार्यालयले तोकेको बैंकमा नगदै दाखिल गर्नुपर्नेछ । त्यस्तो जमानत रकम नगर शिक्षा समितिले तोके बमोजिम हुनेछ ।